CELEX: 32020D1787
Language: sl
Date: 2020-11-23 00:00:00
Title: Sklep Sveta (EU) 2020/1787 z dne 23. novembra 2020 o stališču, ki se v imenu Evropske unije zavzame v Odboru veleposlanikov AKP-EU, glede spremembe Sklepa št. 3/2019 Odbora veleposlanikov AKP-EU o sprejetju prehodnih ukrepov na podlagi člena 95(4) Sporazuma o partnerstvu AKP-EU

1.12.2020   
               
               
                  SL
               
               
                  Uradni list Evropske unije
               
               
                  L 403/8
               
            
         SKLEP SVETA (EU) 2020/1787
         z dne 23. novembra 2020
         o stališču, ki se v imenu Evropske unije zavzame v Odboru veleposlanikov AKP-EU, glede spremembe Sklepa št. 3/2019 Odbora veleposlanikov AKP-EU o sprejetju prehodnih ukrepov na podlagi člena 95(4) Sporazuma o partnerstvu AKP-EU
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Sporazum o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (1) (v nadaljnjem besedilu: Sporazum o partnerstvu AKP-EU) je bil podpisan v Cotonouju dne 23. junija 2000 in je začel veljati 1. aprila 2003. V skladu s Sklepom št. 3/2019 Odbora veleposlanikov AKP-EU (2) (v nadaljnjem besedilu: sklep o prehodnih ukrepih) se uporablja do 31. decembra 2020.
                  
               
                     (2)
                  
                  
                     V skladu s prvim pododstavkom člena 95(4) Sporazuma o partnerstvu AKP-EU so se septembra 2018 začela pogajanja o novem sporazumu o partnerstvu AKP-EU (v nadaljnjem besedilu: novi sporazum). Ker novi sporazum ne bo pripravljen za uporabo do 31. decembra 2020, to je do datuma poteka veljavnosti trenutnega pravnega okvira, med drugim zaradi zamud, ki jih je povzročila pandemija COVID-19, je treba spremeniti sklep o prehodnih ukrepih, da se dodatno podaljša uporaba določb sedanjega sporazuma o partnerstvu AKP-EU do 30. novembra 2021.
                  
               
                     (3)
                  
                  
                     Drugi pododstavek člena 95(4) Sporazuma o partnerstvu AKP-EU določa, da Svet ministrov AKP-EU sprejme vse potrebne prehodne ukrepe, dokler ne začne veljati nov sporazum.
                  
               
                     (4)
                  
                  
                     Na podlagi člena 15(4) Sporazuma o partnerstvu AKP-EU je Svet ministrov AKP-EU 23. maja 2019 na Odbor veleposlanikov AKP-EU prenesel pooblastila za sprejetje prehodnih ukrepov (3). Zato mora Odbor veleposlanikov AKP-EU spremeniti prehodne ukrepe na podlagi člena 95(4) Sporazuma o partnerstvu AKP-EU.
                  
               
                     (5)
                  
                  
                     Primerno je določiti stališče, ki naj se v imenu Unije zastopa v Odboru veleposlanikov AKP-EU, saj bo predvideni akt za Unijo zavezujoč.
                  
               
                     (6)
                  
                  
                     Določbe Sporazuma o partnerstvu AKP-EU se bodo še naprej uporabljale, da se ohrani kontinuiteta odnosov med Unijo in njenimi državami članicami na eni strani ter državami AKP na drugi strani. Skladno s tem ti spremenjeni prehodni ukrepi niso namenjeni za spremembe Sporazuma o partnerstvu AKP-EU, kot je določeno v členu 95(3) Sporazuma –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zavzame v Odboru veleposlanikov AKP-EU na podlagi člena 95(4) Sporazuma o partnerstvu AKP-EU, je, da se spremeni Sklep št. 3/2019 Odbora veleposlanikov AKP-EU z namenom podaljšati uporabo določb Sporazuma o partnerstvu AKP-EU do 30. novembra 2021 ali do začetka veljavnosti novega sporazuma ali začasne uporabe novega sporazuma med Unijo in državami AKP, kar koli nastopi prej.
            Določbe Sporazuma o partnerstvu AKP-EU se uporabljajo v skladu z namenom in ciljem člena 95(4) Sporazuma o partnerstvu AKP-EU.
         
         
            Člen 2
            Ta sklep začne veljati na dan sprejetja.
         
         
            V Bruslju, 23. novembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 317, 15.12.2000, str. 3. Sporazuma o partnerstvu AKP-EU, kakor je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).
         
            (2)  Sklep št. 3/2019 Odbora veleposlanikov držav AKP-EU z dne 17. decembra 2019 o sprejetju prehodnih ukrepov na podlagi člena 95(4) Sporazuma o partnerstvu AKP-EU (UL L 1, 3.1.2020, str. 3).
         
            (3)  Sklep št. 1/2019 Sveta ministrov AKP-EU z dne 23. maja 2019 o prenosu pooblastil za odločitev o sprejetju prehodnih ukrepov na podlagi člena 95(4) Sporazuma o partnerstvu AKP-EU na Odbor veleposlanikov AKP-EU (UL L 146, 5.6.2019, str. 114).